Wir, Ott, von gottes gnaden bischoff zuͤ Costentz, verjehent ofenlich fùr uns und unser nachkomen und fùr das obgenant unser gotzhusz mit disem brief und tuͤgen kunt allen den, die in ansehent oder hoͤrent lesen,
das wir mit gutem willen und mit wolbedauchtem sinne und muͤt und mit willen und gunst ✳ der erwirdigen, ✳ des techans und des capitels gemainlichen ✳ des thums ze Costentz, der erwirdigen unser lieben in gott
frow Elisabethen von Liningen, abtissin und dem convent allem gemainlichen des gotzhuses ze Kûngsvelt, Sandt Claren ordens, in unserm bistuͤm gelegen, und allen iren nachkomen mit disem brief yetzo recht
und redlichen ze ainem staͤten, ymer werenden, ewigen kouff ze kouffent geben habent unser und uns₎s gotzhusz quart ze Waltzhuͤt der Nidern Kirchen mit aller zuͤ gehoͤrd und mit allen gewonhaiten und rechten
und mit allen nùtzen und frùchten, als sy uns und unserm gotzhusz zuͤ gehoͤrt und bis her gehoͤrt haͤt. und also das dù selb frow Elsbeth von Liningen, aͤbtissin, und der convent gemainlichen des
gotzhusz ze Kùngsvelt und all ir nachkomen ✳ die selben vorgenanten quart mit allen nùtzen, diensten, zuͤ gehoͤrden, gewaltsame, gewonhaiten und rechten nu hinnanhin eweclich und getruͤwclich jaͤrclich
und yemer mer inne haben, han und niessen sùllen, ane unser und unser nachkomen und allermenglichs irrung und wider red, also das wir, noch unser nachkomen, noch nyemant andre von uns₎n und
unsers gotzhusz wegen sy nach ir nachkomen und das obgenāt ir gotzhusz, noch niemant andre von iren wegen nu hinnanthin daran weder sumen noch irren, bekùmbˀn noch bekrenken sùllen noch wellen,
noch dehain vordrung, ansprach, noch recht mit dehainen gerichten, weder gaistlichen noch werltlichen, noch ane gericht, noch gemainlich mit dehainen andern sachen, fùr zùgen noch fùnden dartzuͤ noch darnach,
eweclich noch nyemer mer haben noch gewinnen sullen, mugen noch wellen in kainen weg. darumb si uns yetzo also bar gegeben und gentzlich gewert und bezalt hand ✳ drùzehenhundert alles guͤter,
genger und gaͤber Rinscher guldin, guͤt an gold und volleswaͤr angewicht, ✳ die alle zù unsern und unsers gotzhusz bessern nutz und fromen komen und bewendt sind und besunder an die losung der selben
quart, als dù vor maͤls Atzen Esel versetzet was, und nu damit von im geloͤset ist. und also sullen wir und unser nachkomen ✳ der egenān abtissin und des convents dez gotzhusz ze Kùngsvelt und ir
nachkomen der obgenantn̄ quart ze Waltzhuͤt der Nidern Kirchen mit aller zuͤ gehoͤrde und disz koufs recht geweren sin fùr aller menglichs irrung und ansprach, gaistlich und werltlich, also welich
irrung oder ansprach in oder iren nachkomen daran beschëhe ald widerfuͤr von gaistlichen oder weltlichen lùten oder gerichten, oder wie ald von wem das beschëhe. das sullen wir und unser nachkomen
in und iren nachkomen usz richten und si des vertretten, versprechen und verstan und ouch an allen stetten und vor allen lùten und gerichten, gaistlichen und weltlichen, aller ding richtig und unansprechig machen nach aygens rechten, näch lands recht und näch dem rechten gar und gentzlich ane allen iren schaden. ✳ wa wir des nit taͤtten oder in daran sùmig weˀn, wie si des denne darnach zeschadē
koment, es sie das in dù selb quart oder dehain ir zù gehoͤrde gar ald ain tail mit dem rechten werde entwert oder ab behebt, oder es sie von zerung, von brieven, von bottenlon, von gerichten, gaistlichen
oder weltlichen, ald von andˀn sachen, da sullen wir und unser nachkomen in und iren nachkomen von helffen und umb allen schaden entschadigen, ledig und losz machen gentzlich und gar, als wir ir
das alles bi unseˀn furstlichen truwen fùr uns und unser nachkomen gelobt und vˀhaissen habent. und geben ouch den selben frowen ze Kùnsgsvelt das recht und an den vollen gewalt, das si und ir nachkomen und alle ir helffer uns und unser nachkomen und das obgenāt unser gotzhusz umb den selben schaden, den also wurden liden, nemen oder enphahen, als vorstàt, ✳ wol mugent an griffen, hefften,
pfenden und umb triben an allen unsern und uns₎s gotzhus lùten und guͤten, ligenden und varenden, in stetten, in doͤrffern, uff wasser oder uff dem land, ob si wellen mit gericht oder ane gericht, gaistlichem oder weltlichem, wie in denn das allerbeste fuͤget, ✳ das uns, unser lùte und guͤt davor nit friden, schirmen noch bedekken sol, dehain dù fryhait noch gnad, die wir und unser gotzhusz jetzo haben
oder noch erwerben moͤchten von dem hailigen stuͤl ze Roͤm, von Roͤmschen kais₎n oder kùngen, ald anderswannen von wem, das waͤr, dehain burger recht noch puntnùsz, lantfrid, aynūg, gesellschaft
noch gesetzt der herren, der stett noch des lands, die jetzo sind oder fùro ufstuͤnden, dehain gericht, gelait noch sach, in kainen wegn und wie si des angriffens zeschaden komēt, ✳ da sullen wir in ouch
von helffen ledig und loͤsz machen gentzlich und gar. ✳ und also ist dirre kouff beschehen und vollefuͤrt mit allen den worten und werchen, raͤten und getaͤten und mit aller der gehùgt kraft un̄ macht,
so dartzuͤ gehort und notdurftig was nach gewonahit und nach recht. ✳ doch so haben wir uns und uns₎n nachkomen darinne behalten, wenne wir die obgenāt quart zuͤ uns und unserm gotzhusz
ziehen und die zuͤ uns₎n handen behaben wellen, ✳ nit das wir die gen and₎n lùten oder klòstern fùro vˀsetzen oder vˀkouffen wellen, ✳ das wir den̄ dieselben quart mit aller ir zuͤ gehòrd mit dem obgenantn̄
gùt von in wol wider kouffen mugent, wenne oder welhes järs wir wellen oder mugen, es sie ùber lang oder ùber kurtz, also wenne wir ald unser nachkomen ✳ oder das obgenāt capitel des thuͤms ze Costētz,
der merˀ tail des capitels ze Costentz seszhaft, den selben frowen von Kùngsvelt odˀ iren nachkomen gebent sament und mitenander das obgenāt guͤt, ✳ drùzehenhundert guͤter, gengˀ und gaͤbˀ Rinschˀ guldin,
guͤt an gold und volleswaͤr an gewicht ze Costentz, an dem wechssel zuͤ iren handen ze Kungsvelt in irem kloster fùr menglichs heften und vˀbieten aller gaistlichˀ und weltlicher lùt und gericht, gar und
gentzlich, än allen iren schaden, da mit sol uns den̄ die obgen̄ quart mit allem rechten und mit aller ir zuͤgehòrt von in ledig sin. ✳ waͤr abˀ, das si uns an dem selben widerkouf sùmig oder sperrig wolten
sin, warumb das waͤr, ✳ wenne wir den̄ so vil guͤts antwurtēt und legent in unser mùnsz ze Costentz und in das vˀkùndēt zehusz, zehof mit botten oder brieven ald undˀ ougen, damit sullen wir denne aber
wider kouft han und sol uns dannenthin dirre brief nit mer binden in kainen weg. ✳ und des alles ze warem und offen̄ urkùnd und staͤtˀ, ewigˀ sicherhait so geben wir, obgen̄ bischoff Ott ze Costenz, fùr
uns und uns₎r nachkomen und fùr das obgenāt uns₎r gotzhusz den egenan̄ der aͤbtissin und dem convent gemainlichen des gotzhusz ze Kungsvelt und iren nachkomen disen brief, darùbˀ besigelt mit
uns₎m bischoflichen angehengkdem insigel ✳ und ouch mit dez obgen̄ capitels insigel. ✳ wir, der techan ✳ und das capitel gemainlichen des thums ze Costentz, bekennen uns, das der obgeschriben kouff
mit unserm willen und gunst vollefùrt und beschehen ist. ✳ des ze urkùnd so geben wir uns₎s capitels insigel ouch offenlich an disen brief, ✳ doch uns und uns₎m capitel und uns₎n nachkomen an allen uns₎n
lùten und guten zinsen und gùlten unvˀgriffenlich und unschaͤdlich, ✳ der geben ist ze Costentz, an sant Katherinen abent, do man zalt nach Cristi geburt vierzehenhundert jar und dar nach in dem
achzehenden jar.